《疏影 寄月坡》
清代·朱云裳

轻寒小暖，又杏花雨过，草长遥岸。杨柳梢头，多少春光，渐被东风偷换。

销魂自送孤帆去，便瘦减、冰肌谁管。但绣窗、课女红馀，有句暗题纨扇。

回忆连环忽解，帕罗凝泪点，天渺人远。且喜双鱼，寄得鸾笺，几度剪灯重玩。

平安算把离愁慰，奈此际、情怀难遣。更夜深、怕入屏帷，对镜自除钗燕。

作者简介：字步华，元和人，诸生孙麟趾室。